Kragnetwerk onder groot druk(Argieffoto: Unsplash) Eskom het Sondag ŉ beroep op verbruikers gedoen om hul kragverbruik te verminder om verdere beurtkrag te voorkom. Die kragvoorsiener sê in ’n verklaring die waarskynlikheid van beurtkrag bestaan met die kragnetwerk wat tans onder groot druk verkeer weens ’n tekort aan opwekkingskapasiteit. Dié tekort word veroorsaak deur stukkende opwekkingseenhede en ’n verhoogde toename in die vraag na elektrisiteit weens die koue. Eskom sê hoewel geen beurtkrag in dié stadium verwag word nie, kan hy gedwing word om fase 1, óf fase 2 indien nodig, op kort kennisgewing in te stel indien die druk op die stelsel voortgaan. “Dit sal waarskynlik tussen 17:00 en 22:00 in die aand te plaasvind.” In dié stadium is 14 756 MW weens stukkende opwekkingseenhede nie beskikbaar nie, terwyl 3 330 MW weens beplande instandhoudingswerk uit die stelsel gehaal is. Eskom sê hy sal die publiek onmiddellik in kennis stel indien die situasie verander.